**Zmluva o odpade**

Uzatvorená podľa ust. § 269 ods. 2 Obchodného zákonníka č .513/1991 Zb. v platnom znení, medzi týmito zmluvnými stranami:

1. **Dodávateľ:**

 Základná škola s materskou školou Gorkého

 so sídlom: Ul. Gorkého 33, 036 01 Martin

 v zastúpení: Mgr. Ján Šamaj, riaditeľ

 IČO: 37811894

 Bankové spojenie: VÚB, a.s.

 Číslo účtu: 1630690151/0200

(aktuálny výpis z Obchodného registra tvorí **prílohu č. 1** tejto zmluvy)

(ďalej len “dodávateľ”)

na jednej strane

a

1. **Odberateľ:**

SHP a.s.

Červenej armády 1191

039 01 Turčianske Teplice

IČO: 31585370

IČ DPH: SK 2020435395

Zapísaný v Obchodnom registri Okresného súdu Žilina, oddiel Sa, vložka číslo 158/L

Zastúpený: Mgr. Antonom Pacekom, riaditeľom spoločnosti

(aktuálny výpis z Obchodného registra tvorí **prílohu č. 2** tejto zmluvy)

(ďalej len “odberateľ”)

na druhej strane

(subjekty 1. a 2. ďalej tiež spoločne označované ako “zmluvné strany” alebo “strany tejto zmluvy”)

Medzi zmluvnými stranami je v zmysle ust. § 262 ObchZ výslovne dohodnuté, že tento ich záväzkový vzťah sa spravuje ust. Obchodného zákonníka č. 513/1991 Zb. V platnom znení aj v prípade, že nespadáva pod vzťahy uvedené v § 261 ObchZ.

**I.**

**Predmet zmluvy**

* 1. Predmetom zmluvy je odber, preprava, zhodnocovanie a zneškodnenie odpadu vznikajúceho u dodávateľa a špecifikovaného ďalej v bode 2 tohto článku a to na základe a podľa ustanovení Zákona o odpadoch a o zmene a doplnení niektorých zákonov č.223/2001 Z.z. v platnom znení, ako aj na základe a podľa k tomu potrebných povolení.
	2. Špecifikácia predmetu zmluvy:
* Odber odpadu katalógové číslo: 20 01 08 kuchynský a reštauračný odpad

**II.**

**Spôsob odberu**

* 1. Odberateľ ako výrobca organického hnojiva, ktoré sa uskladňuje na trvalom poľnom hnojisku odberateľa v Turčianskych Tepliciach sa zaväzuje od dodávateľa prevziať a zlikvidovať z jeho areálu v mieste sídla vzniknutý biologicky rozložiteľný kuchynský a reštauračný odpad špecifikovaný v článku I tejto zmluvy. To všetko bez obmedzenia množstva počas obdobia troch rokov a to denne (pracovný deň).
	2. Odberné miesta a kontaktné osoby: ŠJ pri ZŠ s MŠ Ul. Gorkého 33, Martin

Kuchynský a reštauračný odpad:

Odberné miesto:školská jedáleň

Zberná nádoba: zabezpečí odberateľ

Kontaktná osoba: Iveta Kašovičová

* 1. Dodávateľ použije na zber odpadu na to vhodné vlastné nádoby. V prípade, že ich nevlastní, odberateľ ich zabezpečí na vlastné náklady.
	2. Dodávateľ je povinný zabezpečiť na vlastné náklady triedenie odpadu s odbornou starostlivosťou tak, aby odberateľovi odovzdal len odpad podľa špecifikácie v článku I. tejto zmluvy.
	3. Pri prevzatí odpadu od dodávateľa sa odberateľ zaväzuje ihneď odkontrolovať, či sa jedná o odpad podľa špecifikácie v článku I. tejto zmluvy, pričom pre prípad takýmto spôsobom zistených nedostatkov (napr. v odpade by sa nachádali kovové predmety, papierové obaly či plasty a iné) si odberateľ vyhradzuje právo odmietnutia prevzatia dodávky odpadu. Dodávateľovi vzniká potom povinnosť ho na vlastné náklady odviesť a zlikvidovať.
	4. V prípade že nie je možné zistiť priamo pri prevzatí dopadu jeho špecifikáciu úplne, urobí tak odborný dozor odberateľa bezprostredne po dovoze a pri vykladaní odpadu na hnojisko. Tento dozor upovedomí o prípadnom poškodení hnojiska dodávateľa najneskôr nasledovný pracovný deň.
	5. Upovedomenie o poškodení hnojiska musí mať okrem telefonickej I písomnú podobu a jeho nevyhnutnou súčasťou je opis rozsahu vzniknutého poškodenia v konkrétny, tam uvedený deň dovozu a vykladania odpadu odberateľom.
	6. Medzi zmluvnými stranami je dohodnuté, že na základe a podľa tejto zmluvy vzniknuté prípadné poškodenie hnojiska sa dodávateľ zaväzuje nahradiť odberateľovi škodu tým vzniknutú. Nevyhnutnou náležitosťou vyčíslenia takto vzniknutej škody je upovedomenie vyhotovené podľa predošlého bodu.

**III.**

**Cena**

**3.1** Cena za riadne a včasné plnenie predmetu tejto zmluvy je stanovená po vzájomnej dohode zmluvných strán tak, ako je uvedené v prílohe č.3 tejto zmluvy.

**3.2** Dohodnutú cenu za odber odpadu sa odberateľ zaväzuje včas a riadne vyúčtovať formou daňového dokladu – faktúrou a to vždy najneskôr do desiateho nasledovného mesiaca za kalendárny mesiac predchádzajúci. Dohodnutá splatnosť faktúry je 14 dní od jej vystavenia.

**IV.**

**Záverečné ustanovenia**

**4.1** Táto zmluva vstupuje do platnosti dňom podpisu obomi zmluvnými stranami a uzatvára sa do 31.12.2016.

**4.2** Zmluvný vzťah založený touto zmluvou je možné skončiť písomnou dohodou zmluvných strán alebo výpoveďou.

**4.3** Každá zo zmluvných strán môže túto zmluvu vypovedať z akéhokoľvek dôvodu aj bez udania dôvodu. Výpoveď musí mať písomnú formu a musí byť doručená druhej zmluvnej strane, inak je neplatná. Výpovedná lehota je 2 (dva) mesiace a začína plynúť dňom nasledujúcim bezprostredne po dni doručenia výpovede druhej zmluvnej strane. Ak druhá zmluvná strana odmietne prevziať doporučenú listovú zásielku s výpoveďou odoslanou jej v súlade s údajmi uvedenými pri označení zmluvných strán tejto zmluvy, resp. si ju neprevezme v odbernej lehote, má sa za to, že táto zásielka bola riadne doručená. Predmetná, vrátená, neotvorená zásielka je toho priamym dôkazom. Za deň doručenia sa považuje deň vrátenia zásielky jej odosielateľovi.

**4.4** V prípade predčasného ukončenia tejto zmluvy zo strany dodávateľa je tento povinný uhradiť druhej zmluvnej strane plné pôvodné náklady na zabezpečenie zberných nádob a to tak, že odberateľ vystaví daňový doklad tak, ako je to uvedené v bode 3.2.

**4.5** Akékoľvek zmeny alebo dodatky tejto zmluvy musia byť urobené písomne, očíslované a schválené podpisom oboch zmluvných strán. Tieto dodatky sa stanú integrálnou súčasťou tejto zmluvy.

**4.6** Integrálnou súčasťou tejto zmluvy sú jej prílohy, ktoré budú označené a podpísané obomi zmluvnými stranami s uvedením dátumu.

**4.7** V ostatnom, čo nie je upravené touto zmluvou, platia ustanovenia Obchodného zákonníka č. 513/1991 Zb. V platnom znení.

**4.8** Táto zmluva sa vyhotovuje v dvoch exemplároch, z ktorých po jednom obdrží každá zmluvná strana. Obidva exempláre budú stranami riadne podpísané a majú rovnakú platnosť a záväznosť.

**4.9** Zmluvné strany prehlasujú, že si túto zmluvu prečítali, že textu tejto zmluvy bez výhrad porozumeli, čo potvrdzujú svojimi nižšie uvedenými podpismi.

V Turčianskych Tepliciach, dňa 6.12. 2013

…………………………………………………….. ……………………………………………………..

 Mgr. Ján Šamaj Mgr. Anton Pacek

 riaditeľ školy riaditeľ SHP a.s.

**Príloha č. 3 ku zmluve o odpade**

Cenník platný pre rok 2013 a 2014. V prípade zmeny v ďalšom období bude príloha aktualizovaná.

|  |  |  |  |
| --- | --- | --- | --- |
| **Katalógové číslo odpadu** | **Názov odpadu** | **Cena za uloženie odpadu** | **V cene je zahrnuté** |
| **20 01 08** | Kuchynský a reštauračný odpad | 0,12 eur/kg | Uloženie odpadu, odvoz, ev. poskytnutie zberných nádob |